《畏途》
宋代·姜特立

畏途谢排斥，造物遂初志。
彼虽快其私，我独佩嘉惠。
爱憎有回快，恩怨或倒置。
得马岂君福，凿渠真我利。
向使老班行，兹事恐遂废。
三迳幸足乐，一瓢聊自寄。
兴来或歌呼，客至任醺醉。
以此终百年，何用一品贵。
犹胜白首归，流光忽西坠。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。